Løvenborg
Løvenborg, hovedgård 8 km sydvest for Holbæk. Gården er nævnt i 1331 som Ellinge under Roskilde bispestol. Ved Reformationen kom den til kronen og i 1547 til rigsråd Hans Barnekow (d. 1559), som gav den navnet Birkholm. I 1630 erhvervedes den af Malte Juul (d. 1648), der iværksatte byggeriet af den nuværende hovedbygning og store agerumslade. 
Den trefløjede rødkalkede hovedbygning med to hjørnetårne ligger på et voldsted, omgivet af vandfyldte grave; sydfløjens afsluttende tilbygning med et tredje hjørnetårn er fra 1835, slotsgårdens trappetårn fra 1890'erne. Den store have er i barok og landskabelig stil.
Birkholm kom 1738 i slægten Løvenskiolds eje og var stamhus fra 1766 med navnet Løvenborg, baroni 1773-1921. Fra 1938 ejes den af slægten Ahlefeldt-Laurvig.